b'\n_START_ARTICLE_\nHelicobacter pylori\n_START_SECTION_\nHelikobakteerin erityispiirteit\xc3\xa4\n_START_PARAGRAPH_\nHelikobakteeri infektoi epiteelikudosta, ja t\xc3\xa4h\xc3\xa4n sill\xc3\xa4 on erilaisia mekanismeja. On tutkittu, ett\xc3\xa4 helikobakteeri hy\xc3\xb6dynt\xc3\xa4\xc3\xa4 infektiossa kemotaksista, jonka avulla se aistii elimist\xc3\xb6n aineenvaihdunnan tuotteita kuten ureaa. Lis\xc3\xa4ksi on havaittu, ett\xc3\xa4 helikobakteeri on kehitt\xc3\xa4nyt tapoja v\xc3\xa4ltt\xc3\xa4\xc3\xa4kseen altistusta elimist\xc3\xb6ss\xc3\xa4 vallitsevalle alhaiselle pH:lle. Helikobakteeri el\xc3\xa4\xc3\xa4 mahalaukussa solujen pinnalla epiteelikudosta suojaavan liman sis\xc3\xa4ll\xc3\xa4 ja tuottaa lis\xc3\xa4ksi ureaasientsyymi\xc3\xa4 neutraloidakseen mahalaukun tuottamaa suolahappoa. Ureaasin avulla helikobakteeri katalysoi urean hajoamista hiilidioksidiksi ja ammoniakiksi: (NH\xe2\x82\x82)\xe2\x82\x82CO + H\xe2\x82\x82O \xe2\x86\x92 CO\xe2\x82\x82 + 2NH\xe2\x82\x83. Reaktiossa vapautuva ammoniakki neutralisoi mahalaukun suolahappoa ja n\xc3\xa4in ollen v\xc3\xa4hent\xc3\xa4\xc3\xa4 suolahapon aiheuttamaa happamoittavaa vaikutusta. Helikobakteerin ureanhajoitusreaktiota hy\xc3\xb6dynnet\xc3\xa4\xc3\xa4n my\xc3\xb6s helikobakteeri-infektion diagnostiikassa.'